Ahmet Obradović

Ahmet Obradović bio je pozorišni i filmski režiser, pisac i direktor Narodnog pozorišta u Mostaru.

 Rane godine 
Rođen je u Mostaru gdje je završio osnovno i srednjoškolsko obrazovanje. Amaterski se počeo baviti režijom u Stocu, gdje je kao srednjoškolac sa Kulturno umjetničkim društvom Marko Mihić režirao Zulumćara Svetozara Ćorovića. Nekoliko godina je živio u Banjoj Luci i za list Glas pisao filmske i pozorišne kritike. Na Akademiju za pozorište, film, radio i televiziju u Beogradu, Odsjek režije upisao se 1969/70. godine u klasi profesora Miroslava Bejlovića. Na prvoj godini studija scenski je osmislio Studenski festival poezije, a 1971. godine prvi je u bivšoj Jugoslaviji dramatizovao roman Tvrđava Meše Selimovića. Za postavku Tvrđave sa Studentskim teatrom u Beogradu nagrađen je godišnjom nagradom Udruženja kulturno – umjetničkih društava Srbije.

 Režiserska karijera 
Kao stipendista Narodnog pozorišta Mostar diplomsku predstavu Ko se boji Virdžinije Vulf Edvarda Olbija Obradović je režirao je na velikoj sceni ovog pozorišta 10. 3. 1973. godine. Poslije toga postaje stalni režiser Narodnog pozorišta u Mostaru, a 1987. postavljen je za direktora Pozorišta. U mostarskom Narodnom pozorištu režirao je 33 predstave, od kojih i svoja dva autorska teksta: „Vi ste na redu, izvolite“, premijerno izvedeno u Studiju 64, maloj sceni pozorišta, krajem decembra 1977. godine. Oktobra 1979., Obradović na scenu postavlja i svoju drugu autorsku predstavu, dokumentarno-poetsku dramu „Ljudi s juga“. Ovu dramu Obradović je za Radio Sarajevo režirao 1981. godine. Režirao je i izvan matične kuće, predstave višestruko nagrađivane. Autor je i nekoliko dokumenarnih filmova, među kojima i filma o glumcu Avdi Džinoviću. Tokom 1992. godine za RTV Sarajevo snimio je dokumentarni film o mostarskim izbjeglicama u Hrvatskoj “Konvoj za život”, emitovan na RTV Sarajevo 1993. godine.

U Narodnom pozorištu Mostar, Ahmet Obradović režirao je djela Žorža Fejdoa; komedije Branislava Nušića; dramu Slobodana Stojanovića Ti si to; Ćopićeve „Doživljaje Nikoletine Bursaća“; "Priča o Drugu Titu" Svetozarada Pajića; Gorko sunce Anđelka Vuletića; dramu To Alije Isakovića; Divlje meso Gorana Stefanovskog. Praizvedba Isakovićeve Hasanagice igrana je u mostarskom Narodnom pozorištu novembra 1981. godine u režiji Ahmeta Obradovića. Nedugo zatim Obradović režirao je predstavu „Ase“ - prema sbirci poezije Kameni Spavač Maka Dizdara. Režira i Preporuku, Efraima Kišona, Svadbeni marš, Zorana Božovića, te dramske tekstove Fadila Hadžića Česalj, Heroji u smokingu, Orhideja, Revolucija u dvorcu, a predstava Gospoda i drugovi je nagrađena. 
Nakon „Gospode i drugova“, Obradović režira Bokačov Slavujev poj, Neprijatno interesovanje Moidraga Zalice; slijede predstave Bila je deveta, Alda Nikolaja, za koju potpisuje i scenografiju i izbor muzike, potom Aleksandar Geljman „Nasamo sa svima“, Ljubomir Simović „Putujuće pozorište Šopalović", Dušan Kovačević Klaustrofobična komedija. 
Premijera predstave Omer i Merima održana je juna 1988. godine u pećini pod Kujundžilukom.

Godinu kasnije slijedi premijera Tvrđave Meše Selimovića, koju je tadašnja pozorišna kritika ocijenila vrlo značajnom u dramaturskom postupku Darka Lukića. Ovom predstavom se Narodno pozorište Mostar predstavilo na 16. susretima profesionalnih pozorišta Bosne i Hercegovine u Brčkom i osvojilo nagradu za najbolju predstavu Festivala.

Izvan matične kuće Obradović je režirao u teatru Joakin Vujić u Kragujevcu predstavu „Jazavac pred sudom“ Petra Kočića 1977-e. U tuzlanskom Narodnom pozorištu režirao je Dubravčićevu „Zlatnu jabuku“ 1979-e i Nušićevu „Ožalošćenu porodicu“ 1985. godine. A u Narodnom pozorištu Zenica na scenu je postavio Kemolajtijev tekst „Stjuardese za DC-10 boeing boeing“ 1986 godine. 
Izuzetnu saradnju Obradović je ostvario sa Akademijom scenskih umjetnosti Sarajevo, Odsjekom za glumu, čiji su studenti diplomske predstave radili u Mostaru.

Narodno pozorište u Mostaru je na inicijativu režisera Ahmeta Obradovića 1991. godine pokrenulo Festival komedije Bosne i Hercegovine.

U Baltičkom dramskom teatru u Košalinu, Poljska, Obradović je režirao komediju Fadila Hadžića "Gospoda i drugovi", 1988. godine, u Amaterskom pozorištu u Prijedoru režirao je Kovačevićevu "Klaustrofobičnu komediju", 1986-e i Nikolajevu "Bila je deveta", 1987. godine. 
Poslijednja Obradovićeva pozorišna režija bila je predstava „Derviš i smrt“ po romanu Meše Selimovića. Predstava je premijerno izvedena februara 1992. godine. Imala je samo 10 izvođenja. Igrali su Dragan Jovičić, Branko Lican, Toni Pehar, Tahir Nikšić. Scenografiju potpisuje akademski slikar Safet Zec.

Ahmet Obradović autor je i nekoliko dokumenarnih filmova – o glumcu Avdi Džinoviću, o Medjugorju, te filma o glumcu Anti Vicanu. Tokom 1992. godine za RTV Sarajevo Obradović je snimio dokumentarni film o mostarskim izbjeglicama u Hrvatskoj "Konvoj za zivot", emitiran na Televiziji Sarajevo 1993. godine.
Na obnovljenom Festivalu "Mostarska liska" ustanovljena je Nagrada-plaketa „Ahmet Obradović“.

Sa novinarkom Majdom Hrvić, Ahmet Obradović se oženio 1973. godine. Imali su kćerke Lanu i Leu.

 Reference 

Kategorija:Bosanskohercegovački režiseri
Kategorija:Rođeni 1946.
Kategorija:Umrli 1993.
Kategorija:Bosanskohercegovački pisci
Kategorija:Biografije, Mostar